Likumprojekts

**Grozījumi Autoceļu lietošanas nodevas likumā**

Izdarīt Autoceļu lietošanas nodevas likumā (Latvijas Republikas Saeimas un Ministru Kabineta Ziņotājs, 2009, 2., 15. nr.; Latvijas Vēstnesis, 2010, 206. nr.; 2013, 194., 232. nr.; 2014, 123., 214. nr.; 2016, 241. nr.; 2017, 156. nr.) šādus grozījumus:

1. Izteikt 3. pantu šādā redakcijā:

“**3.pants. Nodevas maksātāji**

Nodevu maksā mehāniskā transportlīdzekļa īpašnieks, turētājs, vadītājs vai pārvadātājs Ministru kabineta noteiktajā kārtībā.”

2. Papildināt 8. pantu ar ceturto, piekto, sesto un septīto daļu šādā redakcijā:

“(4) Lai paaugstinātu nodevas samaksas kontroles efektivitāti, pārkāpumu var fiksēt ar tehniskiem līdzekļiem, neapturot transportlīdzekli. Kārtību, kādā izmanto tehniskos līdzekļus, nosaka Ministru kabinets.

(5) Valsts akciju sabiedrība “Latvijas valsts ceļi” ar tās rīcībā esošajiem tehniskajiem līdzekļiem var nodrošināt iespējamo pārkāpumu fiksēšanu, neapturot transportlīdzekli.

(6) Veicot šā likuma 8. panta ceturtajā un piektajā daļā noteikto valsts pārvaldes uzdevumu izpildi, valsts akciju sabiedrība “Latvijas Valsts ceļi” iegūtos datus par fiksētajiem pārkāpumiem, neapturot transportlīdzekli, var nodot valsts akciju sabiedrībai “Ceļu satiksmes drošības direkcija”. Valsts akciju sabiedrība “Ceļu satiksmes drošības direkcija” veic informācijas apstrādi, sagatavo administratīvā pārkāpuma protokola projektu, nosūta to Valsts policijai izvērtēšanai. Valsts policijas pieņemto lēmumu paziņo adresātam un veic citas Latvijas Administratīvo pārkāpumu kodeksā noteiktās darbības.

(7) Izdevumus, kas rodas valsts akciju sabiedrībai “Latvijas Valsts ceļi” un valsts akciju sabiedrībai “Ceļu satiksmes drošības direkcija” saistībā ar šā panta ceturtajā, piektajā un sestajā daļā minētā valsts pārvaldes uzdevuma izpildi, sedz no valsts pamatbudžeta programmas 23.00.00 “Valsts autoceļu fonds” apakšprogrammas 23.07.00 “Valsts autoceļu pārvaldīšana” piešķirtajiem līdzekļiem.

3. Papildināt likumu ar 9.1 pantu šādā redakcijā:

“**9.1pants. Īpatnības administratīvo pārkāpumu lietās attiecībā uz pārkāpumiem, kuri fiksēti ar tehniskiem līdzekļiem, neapturot transportlīdzekli**

(1) Administratīvo sodu par pārkāpumu, kas fiksēts ar tehniskiem līdzekļiem, neapturot transportlīdzekli, piemēro transportlīdzekļu un to vadītāju valsts reģistrā norādītajam turētājam vai, ja turētājs nav norādīts vai transportlīdzeklis ir noņemts no uzskaites, — transportlīdzekļa īpašniekam (valdītājam). Ja pārkāpums izdarīts ar transportlīdzekli, kas nodots tirdzniecībai (tam uzstādītas tirdzniecības valsts reģistrācijas numura zīmes vai tas reģistrēts tirdzniecības reģistrā), administratīvo sodu piemēro komersantam, kurš veic attiecīgā transportlīdzekļa tirdzniecību.

(2) Šā panta pirmajā daļā minētajai personai par pārkāpumu, kas fiksēts ar tehniskiem līdzekļiem, neapturot transportlīdzekli, uzliek Latvijas Administratīvo pārkāpumu kodeksā tai par attiecīgo pārkāpumu noteikto minimālo naudas sodu.

(3) Persona, kurai ir piemērots administratīvais sods par pārkāpumu, kas fiksēts ar tehniskiem līdzekļiem, neapturot transportlīdzekli, netiek uzskatīta par administratīvi sodītu.

(4) Administratīvo sodu par pārkāpumu, kas fiksēts ar tehniskiem līdzekļiem, neapturot transportlīdzekli, šā panta pirmajā daļā minētajai personai nepiemēro, ja tiek konstatēts, ka pārkāpuma izdarīšanas brīdī transportlīdzeklis nav atradies šā panta pirmajā daļā minētās personas valdījumā citas personas prettiesisku darbību dēļ.

(5) Ja pārkāpums fiksēts ar tehniskiem līdzekļiem, neapturot transportlīdzekli, par to bez šā panta pirmajā daļā minētās personas klātbūtnes tiek sastādīts administratīvā pārkāpuma protokols–lēmums, kurā norādāma šāda informācija:

1) protokola–lēmuma sastādīšanas datums;

2) institūcija, kuras amatpersona piemērojusi administratīvo sodu;

3) pārkāpuma konstatēšanas datums un laiks;

4) pārkāpuma izdarīšanas vieta;

5) transportlīdzekļa marka un valsts reģistrācijas numurs;

6) norāde uz pārkāptajām tiesību normām (normatīvā akta pants, tā daļa, punkts vai apakšpunkts);

7) lēmums par naudas soda uzlikšanu un naudas soda apmērs;

8) persona, kurai piemērots administratīvais sods;

9) naudas soda samaksas termiņš;

10) maksājuma uzdevuma rekvizīti un institūcijas, kurās naudas sodu iespējams samaksāt;

11) pieņemtā lēmuma pārsūdzēšanas kārtība;

12) informācija par sekām, kādas iestājas, ja naudas sods netiek samaksāts;

13) fotogrāfija, kurā redzams pārkāpumu izdarījušais transportlīdzeklis un šā transportlīdzekļa valsts reģistrācijas numura zīme.

(6) Protokols–lēmums ir derīgs bez administratīvo sodu piemērojušās amatpersonas paraksta.

(7) Protokolu–lēmumu ne vēlāk kā triju darbdienu laikā pēc tā pieņemšanas nosūta personai, kurai piemērots administratīvais sods, un informāciju par pieņemto lēmumu ievada transportlīdzekļu un to vadītāju valsts reģistrā.

(8) Ja persona valsts akciju sabiedrības “Ceļu satiksmes drošības direkcija” interneta tīmekļa vietnē ir reģistrējusies elektroniskajā e-pakalpojumu sistēmā un piekritusi paziņojumu saņemšanai elektroniski, protokolu–lēmumu un citus ar protokola–lēmuma izpildi saistītos dokumentus minētajai personai nosūta elektroniski.

(9) Lēmumu par administratīvā soda piemērošanu šā panta pirmajā daļā minētā persona Latvijas Administratīvo pārkāpumu kodeksā noteiktajā termiņā un kārtībā var pārsūdzēt augstākā iestādē. Augstāka iestāde sūdzību par administratīvā pārkāpuma lietā pieņemto lēmumu izskata Latvijas Administratīvo pārkāpumu kodeksā noteiktajā termiņā un kārtībā.

(10) Augstākas iestādes pieņemto lēmumu Latvijas Administratīvo pārkāpumu kodeksā noteiktajā termiņā un kārtībā var pārsūdzēt tiesā.

(11) Piemērotais naudas sods izpildāms Latvijas Administratīvo pārkāpumu kodeksā noteiktajā termiņā un kārtībā.”

Satiksmes ministrs T.Linkaits

Vīza: Valsts sekretārs K.Ozoliņš